Abu Ghraibin amerikkalaisupseeri oikeuden eteen - Ulkomaat - Ilta-Sanomat
Abu Ghraibin amerikkalaisupseeri oikeuden eteen
Everstiluutnantti Steve Jordania nousee oikeuden eteen vastaamaan Abu Ghraib-vankilan tapahtumista. (KUVA: AP/Lehtikuva)
Julkaistu: 20.8.2007 19:22
20.8.2007 19:22
Yhdysvalloissa oli maantaina alkamassa oikeudenkäynti Abu Ghraibin vankilaskandaalista syytettyä upseeria vastaan. Jutun käsittelyn oli määrä alkaa myöhään iltapäivällä paikallista aikaa Fort Meaden sotilastukikohdassa Marylandissa.
51-vuotias everstiluutnantti Steve Jordan on korkea-arvoisin amerikkalaisupseeri, jota vastaan on nostettu syyte kidutustapauksessa. Hän työskenteli Abu Ghraibin kuulustelukeskuksen johtajana syyskuusta joulukuuhun vuonna 2003.
Yksi Jordania vastaan nostetuista syytteistä kaatui muotoseikkaan. Jordania, joka kiisti kuulusteluissa nähneensä mitään hyväksikäyttöä Abu Ghraibissa, syytettiin oikeudelle valehtelusta. Kuulustelija oli kuitenkin unohtanut kertoa Jordanille tämän oikeudesta vaieta.
Jordan joutuu nyt vastaamaan neljään syytteeseen, joihin sisältyvät haitanteko oikeudenkäytölle ja virkavelvollisuuden laiminlyönti. Hän voi saada enimmillään kahdeksan ja puolen vuoden vankeustuomion.
Tähän mennessä 11 sotilasta on tuomittu enimmillään kymmenen vuoden vankeusrangaistuksiin kolme vuotta sitten paljastuneesta irakilaisvankien kiduttamisesta. Vuonna 2004 julkisuuteen levisivät valokuvat alastomista ja talutushihnaan kytketyistä irakilaisvangeista, joille amerikkalaissotilaat irvailivat.
Jordan ei esiintynyt yhdessäkään kuvassa eikä häntä syytetä kidutukseen osallistumisesta. Syyttäjien mukaan hän kuitenkin salli tapahtumat.
Jordan sanoi viime kuussa Washington Post -lehden haastattelussa, että hänestä on tehty asiassa syntipukki. Jordanin mukaan hän olisi kertonut pahimmista kidutustapauksista, mikäli olisi tiennyt niistä.
STT-IS-AFP-DPA